Maria Fuglevaag Warsinski

Maria Fuglevaag Warsinski, Maria Fuglevaag Warsinska-Varsi (født 1965) er journalist, fotograf og filmregissør, kjent blant annet for dokumentarer fra Balkan.
Hun er datter til kunstnerparet Ryszard Warsinski (1937-1996) som var polsk og Brit H. Fuglevaag som er norsk med samiske aner (1939-).Etter et studieopphold i Paris, kom hun inn på Det Polske Filmakademiet i Łódź 1986. Der studerte hun filmregi fram til 1991, da hun tok magistergrader med utmerkelse i filmregi og dokumentarfilm (1991). Hennes dokumentar om Sigrid Undset var et gjennombrudd nasjonalt (1993). Warsinski har mottatt flere norske og internasjonale priser for sine kort- og dokumentarfilmer siden slutten av 1980-årene fram til begynnelsen av 2000-årene. Hun laget første del av triloginovellene kalt Hemmelig smerte som var en moderne adaptasjon av Hamsun-noveller, samlet i spillefilmen Tørst (1998). Opphold i Bosnia (1994), Kosovo (1999) og Makedonia (2001) resulterte i flere filmer som Forbrytelse og Straff samt artikler og fotografier. Hun fikk frilansprisen fra Frilansjournalistene/NJ (1999). Warsinski har jobbet med menneskerettigheter og dokumentasjon av krigsforbrytelser siden 1992 fram til i dag. Fra 1996 fram til i dag har hun deltatt som korttids- og langtidsvalgobservatør rundt i verden for EU, OSCE og Carter Senteret. Hun mottok frihetsprisen for sitt engasjement mot beleiringen av Sarajevo og hjelp til dets innbyggere i 1995 av det Bosniske internasjonale senter for frihet i Sarajevo.
Hun er rådsmedlem i Den Norske Helsingforskomité og var medlem av Ytringsfrihetskommisjonen (inn for Nita Kapoor) som resulterte i Norges Grunnlov § 100 (1997-1999). Gjennom sitt menneskerettighetsarbeid kjente hun nettverket rundt journalist og aktivist Aleksandr Litvinenko. Hun har blant annet skrevet for Ny Tid. Fra 2009 til og med 2012 var hun ansatt som dokumentarfilmkonsulent ved Norsk filminstitutt. 
Maria Fuglevaag Warsinska-Varsi har også arbeidet som mentor ved det Internasjonale Samiske Filmsenteret i Kautokeino i perioden 2013-14. Den 10. juli 2010 giftet hun seg med den samiske journalisten og urfolkseksperten Magne Ove Varsi. Navnet ble forandret til Maria Fuglevaag Warsinska-Varsi. Hun har engasjert seg politisk i en periode fra  2013  til 2016 i Miljøpartiet De Grønne. Ved kommunevalget 2015 ble hun valgt inn i Nesodden kommunestyre for en periode på fire år for MDG. Warsinska-Varsi ble også oppnevnt til å lede Nesodden kommunes Kultur og miljøutvalg. Fra høsten 2016 fra til slutten av 2017 hadde hun et engasjement som Kulturskolerektor og kultursaksbehandler i Aure kommune, der hun også har barndomshjemmet sitt. Hun forvalter og ivaretar kunstsamlingen etter sin far Ryszard Warsinski og har siden hans død kurert flere utstillinger med hans malerier, tegninger og grafiske verk. Hun har stått for flere kunstneriske arrangement, som Srebrenica 20-års minnekonsert i Oslo 2015. Hun ble i 2015 også kåret til Årets polakk innen kultur i Norge. Fra 2018 til 2022 var Warsinska-Varsi  koordinator ved Samisk Hus i Oslo. I 2020 mottok Samisk Hus Oslo Kommunes Kunstnerpris 2019 for arbeidet med å synliggjøre samisk kunst og kultur i hovedstaden, prisen skyldes særlig det samarbeid Warsinska-Varsi initierte på vegne av Samisk Hus med flere kunstinstitusjoner som OCA, Kunstnerforbundet, Norwegian Craft, Dronning Sonja KunstStall og Riksscenen i perioden 2018-2020.  Siden 2021 har Warsinska-Varsi i tillegg til sitt kunstneriske virke, arbeidet som kunstformidler på Kunstnernes hus og på Høstutstillingen til hun gikk inn i stillingen som Film rådgiver ved Møre og Romsdal Fylkeskommune høsten 2022. 


== Verk ==
Når natten blir som dypest kommer gryningen (kortfilm, 1988)
Det sorte fjellet (kortfilm, 1989). Ga Terje Vigen-prisen (1989).
Åndedrag (kortfilm, 1990). Ga Amandaprisen 1990 i klassen beste kortfilm.
Gråtende akt (kortfilm, 1991)
Sigrid Undset – et kvinneliv (dokumentarfilm, 1993). Beste produsent ved filmfestivalen i Kraków.
De som drepte lyset – et krigsvitnesbyrd fra Bosnia (dokumentarfilm, 1994)
Bilder i snøen (kortfilm, 1994)
Forbrytelse og straff (dokumentarfilm, 1995)
Stemmer fra Sarajevo – tre kunstnere i en beleiret hovedstad (dokumentarfilm, 1996)
Hemmelig smerte (kortfilm, 1998). Ga Dolbys lydpris (1999).
Tørst – Fremtidens forbrytelser (tre kortfilmer, 1999). Del av trilogi etter noveller av Knut Hamsun.
Kosova – fra den mørkeste vår (dokumentarfilm, 2000)
Waiting for the Sun (2001)
Tre kenge per Kosoven (2003)
Etter tre kriger – Bosnia-Kosova-Makedonia (fotoutstilling, 2006)
En dyrbar last - ( dokumentarfilm, 2021)


== Referanser ==


== Eksterne lenker ==
(en) Maria Fuglevaag Warsinski på Internet Movie Database 
(en) Maria Fuglevaag Warsinski hos The Movie Database